

**Република Србија**

**ОСНОВНО ЈАВНО ТУЖИЛАШТВО**

**A.бр.225/25**

**3.7.2025.године**

**П О Ж Е Г А**

Oсновно јавно тужилаштво у Пожеги, на основу чл.38. Закона о јавном тужилаштву („Службени гласник Републике Србије“, број 10/23), чланова 49,51,54,55,56 и 61. Закона о државним службеницима („Службени гласник Републике Србије“, број 79/2005, 81/2005, 83/2005, 64/2007, 67/2007, 116/2008, 104/2009, 99/2014, 94/2017, 95/2018, 157/2020, 142/2022, [13/2025](javascript:void(0)) - Одлука УС РС и [19/2025](javascript:void(0)) ), чланова 9,10,11,12,13,14,15 и 16. Уредбе о интерном и јавном конкурсу за попуњавање радних места у државним органима („Службени гласник Републике Србије“, број 2/2019 и 67/2021), Правилника о саставу конкурсне комисије, начину провере компетенција, критеријумима и мерилима за избор на извршилачка радна места у судовима и јавним тужилаштвима („Службени гласник Републике Србије“, број 30/19), чланова 3, 4, и чл.10. Правилника о унутрашњем уређењу и систематизацији радних места у Основном јавном тужилаштву у Пожеги А.бр.346/22 од 31.10.2022.године, у складу са Кадровским планом Основног јавног тужилаштва у Пожеги за 2025.годину и Мишљењем Министарства финансија Републике Србије број 002657791 2025 10520 003 000 113 004 од 20.6.2025.године, и Одлуком о расписивању јавног конкурса за попуњавање извршилачког радног места у Основном јавном тужилаштву у Пожеги А.бр.225/25 од 1.7.2025.године, оглашава:

**Ј А В Н И К О Н К У Р С**

**За попуњавање извршилачког радног места**

**у Основном јавном тужилаштву у Пожеги**

**I Орган у коме се попуњава радно место:**

Основно јавно тужилаштво у Пожеги, Пожега, ул.Уче Димитријевића бр.6

**II Радно место које се попуњава:**

1. Јавнотужилачки помоћник – виши јавнотужилачки сарадник у звању самостални саветник – 1 (један) извршилац, на неодређено време.

**Опис послова**: Помаже Главном јавном тужиоцу и јавним тужиоцима у раду, прати судску праксу, израђује тужилачке акте, узима на записник кривичне пријаве, поднеске и изјаве грађана, самостално предузима процесне радње, врши под надзором и по упутствима Главног јавног тужиоца, односно јавних тужилаца, послове предвиђене законом и другим прописима.

**Услови:** Стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен правосудни испит и најмање две године радног искуства у правној струци након положеног правосудног испита и потребне компетенције за ово радно место.

**Звање:** Виши јавнотужилачки сарадник – самостални саветник.

**III Фазе изборног поступка и учешће кандидата:**

Изборни поступак спроводи се из више обавезних фаза у којима се проверавају опште функционалне компетенције, посебне функционалне компетенције, понашајне компетенције и фазе у којој се спроводи интервју са комисијом.

1. **Провера општих функционалних компетенција**

Свим кандидатима који учествују у изборном поступку прво се проверавају опште функционалне компетенције и то:

1) Организација и рад државних органа Републике Србије (провера ће се вршити писаним путем – тест; тест ће саставити Комисија методом случајног избора из базе питања (у којој су обележени тачни одговори), која је објављена на интернет презентацији Основног јавног тужилаштва у Пожеги).

2) Дигитална писменост (провера ће се вршити решавањем задатака практичним радом на рачунару или увидом у доказ о познавању рада на рачунару; текст ће саставити Комисија методом случајног избора из базе задатака; кандидати ће решавати задатке који ће бити слични задацима објављеним на интернет презентацији Основног јавног тужилаштва у Пожеги).

3) Пословна комуникација (провера ће се вршити решавањем теста који ће се радити у папирној форми, заокруживањем једног од више понуђених одговора; тест ће саставити Комисија методом случајног избора из базе питања (у којој су обележени тачни одговори), која је објављена на интернет презентацији Основног јавног тужилаштва у Пожеги).

**Напомена:** У погледу провере опште функционалне компетенције „Дигитална писменост“ (поседовање знања и вештина у основама коришћења рачунара, основама коришћења интернета, обраде текста и табела, табеларне калкулације), ако кандидат поседује важећи сертификат, потврду или други одговарајући доказ о познавању рада на рачунару, на траженом нивоу и жели да на основу њега буде ослобођен тестирања компетенције – „Дигитална писменост“, неопходно је да уз образац пријаве (уредно и у потпуности попуњен у делу „Рад на рачунару“), достави и тражени доказ у оригиналу или овереној фотокопији. Конкурсна Комисија ће на основу приложеног доказа донети одлуку да ли може или не може да прихвати доказ који је приложен уместо тестовне провере, односно Комисија може одлучити да се кандидату ипак изврши провера наведене компетенције, ако увидом у достављени доказ не може потпуно да оцени поседовање ове компетенције на нивоу који је неопходан за обављање послова на радном месту.

Провера сваке од општих функционалних компетенција не може трајати дуже од 1 (једног) сата.

Кандидати који су освојили 1 бод у провери одређене компетенције искључују се из даљег изборног поступка.

Информације о материјалу за припрему кандидата за проверу општих функционалних компетенција могу се наћи на сајту Основног јавног тужилаштва у Пожеги https://pozega.ojt.rs/ као и на сајту Службе за управљање кадровима [www.suk.gov.rs](http://www.suk.gov.rs).

1. **Провера посебних функционалних компетенција**

Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција за радно место јавнотужилачки помоћник и то:

1) Посебна функционална компетенција у области рада кривичног одељења у јавном тужилаштву – познавање материјалних и процесних прописа релевантних за надлежност јавног тужилаштва, прикупљање и обрада података из различитих извора, укључујући и способност критичког вредновања и анализирања доступних информација, познавање одредаба Законика о кривичном поступку и Кривичног законика;

2) Посебна функционална компетенција у области рада управе у јавном тужилаштву – познавање релевантних прописа из делокруга рада јавног тужилаштва, познавање одредаба Закона о јавном тужилаштву, Правилника о управи у јавним тужилаштвима и Закона о државним службеницима;

3) Посебна функционална компетенција за радно место јавнотужилачки помоћник – поседовање знања и вештина за израду нацрта јавнотужилачких одлука и других аката, управљање преткривичним поступком, вештине израде нацрта правних ставова.

Провера посебних функционалних компетенција вршиће се писаним путем – тестом и усменим путем – разговором са кандидатом.

Писани тест се састоји од 15 питања са више понуђених одговора. Кандидати одговарају на питања заокруживањем једног од понуђених одговора. Свако брисање или исправка датог одговора сматра се као нетачан одговор. Ако се кандидат на тесту служи недозвољеним средствима, Комисија ће кандидата удаљити са теста. У том случају сматра се да кандидат није положио тест. Време за израду теста је 60 (шездесет) минута. Материјал за припрему кандидата може се наћи на интернет презентацији Основног јавног тужилаштва у Пожеги.

Разговор са кандидатом захтева да се у усменом облику да предлог решења одређеног задатка које је типично за обављање послова тог радног места. Време за припрему задатка је 30 (тридесет) минута.

Мерила која ће бити коришћена за вредновање функционалних компетенција путем разговора са кандидатом су следећа:

- Стручна заснованост;

- Аналитичност;

- Систематичност;

- Прецизност и тачност навођења података;

- Јасноћа у изношењу личног става и мишљења.

1. **Провера понашајних компетенција**

Понашајне компетенције су:

- Управљање информацијама,

- Управљање задацима и остваривање резултата,

- Оријентације ка учењу и променама,

- Изградња и одржавање професионалних односа,

- Савесност, посвећеност и интегритет;

Провера понашајних компетенција вршиће се од стране дипломираног психолога на основу интервјуа базираног на компетенцијама и упитника.

1. **Интервју са комисијом и вредновање кандидата**

Након фазе провере понашајних компетенција спровешће се фаза интервјуа са кандидатима, који подразумева разговор чланова Комисије са кандидатом у циљу процене мотивације за рад на радном месту и прихватања вредности државних органа.

Све наведене компетенције Комисија ће проверити у року од 2 (два) месеца, рачунајући од дана истека рока за пријаву на Оглас по предметном конкурсу.

База питања биће објављена на интернет страници тужилаштва https://pozega.ojt.rs/.

**IV Врста радног односа и место рада**

Радни однос се заснива на неодређено време у Основном јавном тужилаштву у Пожеги уз обавезан пробни рад за оне који први пут заснивају радни однос у државним органима. Пробни рад траје 6 (шест) месеци.

**V Општи услови за рад**

- да је учесник конкурса држављанин Републике Србије,

- да је учесник конкурса пунолетан,

- да има прописану стручну спрему и да испуњава услове одређене законом и Правилником о унутрашњем уређењу и систематизацији радних места,

- да учеснику конкурса раније није престајао радни однос у државном органу због теже повреде дужности из радног односа,

- да учесник конкурса није осуђиван на казну затвора од најмање шест месеци (чл. 45. ст. 1. Закона о државним службеницима).

**VI Датум оглашавања и рок за подношење пријава на конкурс**

**Датум оглашавања јавног конкурса: 9.7.2025.године.**

Јавни конкурс је оглашен на Огласној табли Основног јавног тужилаштва у Пожеги, на интернет презентацији Основног јавног тужилаштва у Пожеги, на порталу е – управе, на интернет презентацији Националне службе за запошљавање, у периодичном издању огласа Националне службе за запошљавање – публикација „Послови“ и на интернет презентацији Службе за управљање кадровима.

Рок за подношење пријаве за конкурс је 8 (осам) дана и почиње да тече наредног дана од дана објављивања јавног конкурсу у периодичном издању огласа Националне службе за запошљавање – публикација „Послови“.

**Последњи дан рока за подношење пријава је 17.7.2025.године.**

**VII Пријава на конкурс**

Пријава на конкурс подноси се на Обрасцу пријаве који је доступан на интернет презентацији Основног јавног тужилаштва у Пожеги https://pozega.ojt.rs/.

Уредно попуњен, одштампан и потписан Образац пријаве подноси се непосредно у писарници Основног јавног тужилаштва у Пожеги, ул.Уче Димитријевића, канцеларија број 17, или путем поште на исту адресу са назнаком „Пријава на јавни конкурс за попуњавање извршилачког радног места – јавнотужилачки помоћник“.

Приликом предаје пријаве на конкурс, пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што Комисија састави списак кандидата међу којима се спроводи изборни поступка.

Подносиоци пријаве се обавештавају о додељеној шифри у року од 3 (три) дана од дана пријема пријаве, достављањем наведеног податка на начин који је у пријави назначен за доставу обавештења.

**VIII Докази које прилажу кандидати који су успешно прошли фазу провере посебних функционалних компетенција, пре интервјуа са конкурсном Комисијом:**

- Биографија са наводима о досадашњем радном искуству;

- Оригинал или оверена фотокопија уверења о држављанству Републике Србије;

- Оригинал или оверена фотокопија извода из матичне књиге рођених;

- Оригинал или оверена фотокопија дипломе којом се потврђује стручна спрема;

- Оригинал или оверена фотокопија уверења о положеном правосудном испиту;

- Исправе којима се доказује радно искуство у струци (потврде, решења, уговори и други акти из којих се може утврдити на којим пословима, са којом стручном спремом или у ком периоду је стечено радно искуство);

- Потврда да учеснику конкурса раније није престајао радни однос у државном органу због теже повреде радне дужности из радног односа издате од стране државног органа у коме је учесник интерног конкурса био у радном односу;

-Оригинал уверење издато од стране надлежног суда да се против кандидата не води кривични поступак, не старије од 6 (шест) месеци;

- Оригинал уверење да учесник конкурса није осуђиван на казну затвора од најмање 6 (шест) месеци издато од стране Министарства унутрашњих послова Републике Србије, не старије од 6 (шест) месеци;

Државни службеник који се пријављује на конкурс уместо уверења о држављанству и извода из матичне књиге рођених, подноси решење о распоређивању или премештају на радно место у органу у коме ради или решење да је нераспоређен.

Сви докази се прилажу у оригинали или фотокопији која је оверена код Јавног бележника (изузетно у Градовима и Општинама у којима нису именовани јавни бележници, приложени докази могу бити оверени у Основним судовима, Судским јединицама, пријемним канцеларијама Основних судова, односно Општинским управама као поверени посао).

Сви докази прилажу се на српском језику, односно уколико су на страном језику морају бити преведени на српски језик и оверени од стране овлашћеног судског тумача. Диплома којом се потврђује стручна спрема, а која је стечена у иностранству мора бити нострификована.

**IX Рок за подношење доказа**

Кандидати који су успешно прошли фазу провере посебних функционалних компетенција, пре интервјуа са конкурсном Комисијом, позивају се да у року од 5 (пет) радних дана од дана пријема обавештења приложе остале доказе који се прилажу у конкурсном поступку.

Кандидати који не доставе податке који се прилажу у конкурсном поступку, односно који на основу достављених или прибављених доказа не испуњавају услове за запослење, писаним путем се обавештавају да су искључени из даљег изборног поступка.

Докази се достављају на напред наведену адресу тужилаштва са назнаком „За јавни конкурс“.

**X Датум и место провере компетенција учесника конкурса у изборном поступку**

Са учесницима конкурса чије су пријаве благовремено, допуштене, разумљиве, потпуне, уз које су приложени сви потребни докази и који испуњавају услове предвиђене Огласом у јавном конкурсу, на основу података наведених у Обрасцу пријаве на конкурс, изборни поступак ће се спровести у просторијама Основног јавног тужилаштва у Пожеги, ул.Уче Димитријевића бр.6. Кандидати ће о датуму и времену бити обавештени на контакте (бројеве телефона или е-mail адресе) које наведу у својим обрасцима пријаве.

Списак кандидата који испуњавају услове за запослење на радном месту и међу којима се спроводи изборни поступак објављује се на интернет презентацији овог тужилаштва, према шифрама њихове пријаве.

Кандидати који успешно заврше писмену проверу општих функционалних компетенција, Конкурсна комисија ће обавестити о времену и месту провере посебних функционалних компетенција, а потом о времену и месту провере понашајних компетенција и на крају обавити интервју са кандидатом.

**XI Лице задужено за давање обавештења о конкурсу**

Слађана Перишић, уписничар у Основном јавном тужилаштву у Пожеги, контакт телефон: 031/811-135.

**Напомене:**

Документа о чињеницама о којима се води службена евиденција су уверење о држављанству, извод из матичне књиге рођених, уверење о положеном државном стручном испиту за рад у државним органима, уверење да се против кандидата не води кривични поступак и уверење да кандидат није осуђиван. Законом о општем управном поступку („Службени гласник Републике Србије“, број 18/2016) прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање у којима се води службена евиденција, да их прибавља и обрађује (члан 9. став 3.), да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама (члан 103. став 3.).

Потребно је да кандидат у делу „Изјава“, у Обрасцу пријаве, заокружи на који начин жели да се прибаве његови подаци из службених евиденција.

Кандидати који су претходне 2 (две) године учествовали на конкурсу (конкурсима) за посао у државним органима и који се у пријави на конкурс изјасне да желе да им се признају бодови које су остварили у поступку општих функционалних и/или понашајних компетенција, уз пријаву на конкурс прилажу и други писани доказ надлежног државног органа о броју остварених бодова за сваку од ових компетенција.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази, Комисија ће одбацити решењем.

Пробни рад је обавезан за све који први пут заснивају радни однос у државном органу и траје 6 (шест) месеци.

Сагласно одредби члана 9. Закона о државним службеницима свим кандидатима при запошљавању у државном органу под једнаким условима су доступна сва радна места и избор кандидата врши се на основу провера компетенција.

Јавни конкурс спроводи Конкурсна комисија именована решењем Основног јавног тужилаштва у Пожеги.

Обавештавају се учесници конкурса да ће се документација враћати искључиво на писани захтев учесника.

Основно јавно тужилаштво у Пожеги не врши дискриминацију на основу расе, боје коже, вере, пола, националности и етничког порекла или инвалидитета. Конкуренција се заснива на квалитету и отворена је за све који испуњавају прописане услове. Сви изрази и појмови који су у овом огласу изражени у граматичком мушком роду, односе се без дискриминације и на особе женског пола.

Овај Оглас објављује се на интернет презентацији и Огласној табли Основног јавног тужилаштва у Пожеги, на порталу е - управе, на интернет презентацији и периодичном издању Огласа Националне службе за запошљавање–„Послови“ и на интернет презентацији Службе за управљање кадровима.

Образац пријаве на конкурс може се преузети на званичној интернет презентацији Основног јавног тужилаштва у Пожеги https://pozega.ojt.rs/.

**ГЛАВНИ ЈАВНИ ТУЖИЛАЦ**

**Владимир Вучковић**